b'\n_START_ARTICLE_\nEBITDA\n_START_PARAGRAPH_\nEBITDA (angl. Earnings Before Interest, Taxes, Depreciation and Amortization) vadinamas pelnas prie\xc5\xa1 pal\xc5\xabkanas, mokes\xc4\x8dius, nusid\xc4\x97v\xc4\x97jim\xc4\x85 bei amortizacij\xc4\x85. EBITDA paprastai galima i\xc5\xa1skai\xc4\x8diuoti i\xc5\xa1 \xc4\xafmoni\xc5\xb3 finansini\xc5\xb3 ataskait\xc5\xb3. Pelnas, mokes\xc4\x8diai ir sumok\xc4\x97tos pal\xc5\xabkanos yra pelno nuostolio ataskaitoje, o nusid\xc4\x97v\xc4\x97jimas ir amortizacija - pinig\xc5\xb3 sraut\xc5\xb3 ataskaitoje arba pelno nuostolio ataskaitoje prie veiklos s\xc4\x85naud\xc5\xb3, jeigu yra i\xc5\xa1\xc5\xa1ifruota. Trumpiausias kelias skai\xc4\x8diuoti EBITDA - prie veiklos pelno (EBIT) reikia prid\xc4\x97ti nusid\xc4\x97v\xc4\x97jimo ir amortizacijos s\xc4\x85naudas.\n_START_SECTION_\nIstorija ir naudojimas\n_START_PARAGRAPH_\nEBITDA prad\xc4\x97tas skai\xc4\x8diuoti 1980 - 1990 metais ir naudotas priimant greitus sprendimus d\xc4\x97l \xc4\xafmoni\xc5\xb3 sugeb\xc4\x97jimo gr\xc4\x85\xc5\xbeinti finansines skolas. Nuo to laiko EBITDA pla\xc4\x8diai naudojama, nes ai\xc5\xa1kiau atspindi \xc4\xafmon\xc4\x97s veikl\xc4\x85 ne\xc4\xafveldama s\xc4\x85naud\xc5\xb3, kurios pagrindin\xc4\x97je veikloje "nedalyvauja". Pal\xc5\xabkanos priklauso nuo vadovyb\xc4\x97s pasirinkimo, kaip finansuoti \xc4\xafmon\xc4\x97s veikl\xc4\x85, tod\xc4\x97l yra ignoruojamos, o mokes\xc4\x8diai gali priklausyti ne tik nuo \xc5\xa1i\xc5\xb3 met\xc5\xb3 veiklos. Nusid\xc4\x97v\xc4\x97jimas ir amortizacija neretai yra subjektyv\xc5\xabs dyd\xc5\xbeiai, kurie, da\xc5\xbenai mokestiniais tikslais neatspindi tikr\xc5\xb3j\xc5\xb3 turto s\xc4\x85naud\xc5\xb3. Toks atsiribojimas nuo pamin\xc4\x97t\xc5\xb3 s\xc4\x85naud\xc5\xb3 leid\xc5\xbeia lengviau tarpusavyje palyginti \xc4\xafvairias \xc4\xafmones, kuriose skiriasi vidin\xc4\x97s nusid\xc4\x97v\xc4\x97jimo apskaitos taisykl\xc4\x97s, finansavimo strukt\xc5\xabra, apmokestinimo tvarka._NEWLINE_Skolintojai EBITDA naudoja skai\xc4\x8diuodami \xc4\xafmon\xc4\x97s galimyb\xc4\x99 gr\xc4\x85\xc5\xbeinti paskol\xc4\x85 ir sumok\xc4\x97ti pal\xc5\xabkanas. Kadangi pal\xc5\xabkanos yra mokamos prie\xc5\xa1 mokes\xc4\x8dius, tai skolintojas ypatingo d\xc4\x97mesio joms nekreipia. Trumpuoju laikotarpiu skolintojas gali ignoruoti ilgalaikio turto nusid\xc4\x97v\xc4\x97jim\xc4\x85 bei amortizacij\xc4\x85, nevertindamas to, kad ateis laikas, kai \xc4\xafmon\xc4\x97 tur\xc4\x97s skirti pinig\xc5\xb3 atnaujinimui._NEWLINE_\xc4\xaemoni\xc5\xb3 savininkai ir vadovai da\xc5\xbenai naudoja EBITDA kaip b\xc5\xabd\xc4\x85 "pagra\xc5\xbeinti" \xc4\xafmon\xc4\x97s rezultatus. Ypatingai tai "veiksminga", kai nusid\xc4\x97v\xc4\x97jimo s\xc4\x85naudos yra santykinai didel\xc4\x97s. Tokiu b\xc5\xabdu bandoma \xc5\xa1iek tiek paveikti investuotoj\xc5\xb3 nuomon\xc4\x99, padailinti \xc4\xafmon\xc4\x97s finansin\xc4\x99 situacij\xc4\x85. Ta\xc4\x8diau savininkai gali, be abejo, ir vidiniais tikslais naudoti EBITDA ir jos i\xc5\xa1vestinius rodiklius (EBITDA mar\xc5\xbea), kad gal\xc4\x97t\xc5\xb3 kitu kampu \xc4\xafvertinti \xc4\xafmon\xc4\x97s generuojam\xc4\x85 peln\xc4\x85 atmetus pal\xc5\xabkan\xc5\xb3, mokes\xc4\x8di\xc5\xb3, nusid\xc4\x97v\xc4\x97jimo ir amortizacijos s\xc4\x85naudas._NEWLINE_Investuotojai, ypa\xc4\x8d tie, kurie \xc4\xafsigyja \xc4\xafmones skolindamiesi pinigus, vertina EBITDA kaip \xc4\xafmon\xc4\x97s pelno generavimo potencial\xc4\x85. Taip nusistatoma, kiek reikia skolintis, o kiek reikia investuoti nuosav\xc5\xb3 l\xc4\x97\xc5\xa1\xc5\xb3. EBITDA naudojamas palyginant keli\xc5\xb3, pana\xc5\xa1aus lygio \xc4\xafmoni\xc5\xb3 finansinius rezultatus, atmetant s\xc4\x85naudas, kurios gali netiksliai atspind\xc4\x97ti esam\xc4\x85 pad\xc4\x97t\xc4\xaf.'